KIRJALLINEN KYSYMYS E-1518/00 esittäjä(t): Paul Lannoye (Verts/ALE) komissiolle. Barajasin lentokenttä.



Virallinen lehti nro 113 E , 18/04/2001 s. 0022 - 0023



KIRJALLINEN KYSYMYS E-1518/00 esittäjä(t): Paul Lannoye (Verts/ALE) komissiolle (12. toukokuuta 2000) Aihe: Barajasin lentokenttä Espanjan lentokenttäyhdistys AENA on laajentamassa Barajasin lentokenttää Madridissa erittäin tiheästi asutulla alueella. FAA (Federal Aviation Agency) varoitti jo vuonna 1979 laajentamasta lentokenttää, koska sillä voi olla erittäin haitallisia vaikutuksia ympäröiviin asuinalueisiin. Lisäksi FAA huomautti, että ilmansaasteita koskevat tutkimukset puuttuivat ja niitä valvottiin silmämääräisesti(1). Saadakseen laajennushankkeelle tukea AENA väitti hankkeesta tehdyssä ympäristövaikutusten arvioinnissa(2), ettei laajennus aiheuta sen koommin melua kuin ilman saastumistakaan, mutta otti huomioon ainoastaan yhden kiitoradan lentojen vaikutuksen ja ohitti kaikki muut lentokentän toiminnasta johtuvat saastumistekijät, kuten liikenteen kiitoradoilla, lentokenttäterminaalissa tai maantieliikenteen. Komissiolle toimitettiin asiaa koskeva valitus vuonna 1998(3). Saman vuoden marraskuussa avattiin kolmas kiitorata vain kahden kilometrin päähän asutuksesta ottamatta selvää melusaastevaikutuksista. Äskettäisellä asetuksella(4) hyväksyttiin vielä kahden kiitoradan rakentaminen. Nämä päätökset on tehty useista kansainvälisten järjestöjen antamista määräyksistä ja suosituksista(5) välittämättä ja niitä rikkoen. Myös seuraavia EU:n säädöksiä on ilmeisesti rikottu: ympäristövaikutusten arviointia koskevat direktiivit 85/337/ETY ja 97/11/EY(6) ja ilmanlaatua koskeva direktiivi 1999/30/EY, sillä saasteiden määrä ympäröivillä asuinalueilla vuonna 1998 ylitti enimmäismäärät(7). Saastetietoja ei ole tehty julkisiksi, joten myös vapaata tiedonsaantia koskevaa direktiiviä 90/313/ETY on rikottu. Kolmesti vuodessa annettavia ilmansaasteraportteja ei ole tehty sääntöjen vaatimalla tavalla, joten myöskään päätöstä 97/101/EY ilman epäpuhtauksien mittausten tietojenvaihtojärjestelmästä ei ole noudatettu(8). Voiko komissio ottaa selvää, onko yhteisön ympäristövaikutusten arviointia, tiedonsaantia ja ilman laatua koskevaa yhteisön lainsäädäntöä noudatettu? Mihin toimiin komissio aikoo ryhtyä, jotta lentokentän ympäristön melusaastetta ryhdytään vähentämään? (1) F.A. Alternative New Airport Site, kesäkuu 1979. (2) Ilmoitus ympäristövaikutuksista Espanjan valtion virallinen lehti 12.4.1996. (3) Valitus nro. 98/4830, SG(98)A/13900. (4) Barajasin lentokentän laajennussuunnitelman hyväksyminen Espanjan valtion virallinen lehti 12.11.1999. (5) Erityisesti: Maailman terveysjärjestön kansainvälinen terveysalan säännöstö (1983), ilmailun terveys- ja turvallisuusohjeet (1978), Guideline for Air Quality in Europe ja Guideline for Community in Europe, Kansainvälisen siviili-ilmailujärjestön lentokenttien suunnittelukäsikirja (asiakirja 9184-AN/902) osa 2. (6) Edellinen on sisällytetty osaksi kansallista lainsäädäntöä vain osittain ja jälkimmäistä ei lainkaan. EU on ryhtynyt asiaa koskeviin toimenpiteisiin. (7) Erityisesti on korostettava, että uusien kiitoratojen rakentamisen myötä kasvava lentoliikenne tulee väistämättä huonontamaan saastetilannetta. (8) Sen sijaan, että olisi noudatettu päätöksen 97/101/EY määräyksiä, eli laskettu keskiarvo jokaiselta tunnilta mittaamalla saasteet 4 kertaa tunnissa, AENA on mitannut vain päivittäisen keskiarvon. Enimmäismäärien ilmoittamisen sijasta (200 mikrogrammaa/m3 enintään 18 kertaa vuodessa) AENA on ilmoittanut vain päivittäiset määrät, jolloin on mahdotonta tietää kuinka monta kertaa vuodessa enimmäismäärät on ylitetty. Säännöissä kielletään ylittämästä yli 40 mikrogrammaa/m3 vuorokausikeskiarvona. AENA ei ole ilmoittanut tätä koskevaa lukua vaan ainoastaan saastemäärien mediaanin. Margot Wallströmin komission puolesta antama vastaus (5. heinäkuuta 2000) Komissio on tietoinen parlamentin jäsenen mainitsemista asioista. Komissio toteaa, etteivät liikennöivien lentokoneiden lisääntynyt määrä ja niiden aiheuttama melu kuulu yhteisön ympäristölainsäädännön soveltamisalaan. Itse asiassa ääntä hitaammin lentävien ilma-alusten melupäästöjen rajoittamisesta 20. joulukuuta 1979 annettu neuvoston direktiivi 80/51/ETY(1) ja kansainvälisen siviili-ilmailun yleissopimuksen liitteessä 16 (toinen painos 1988) olevan I niteen II osan 2 lukuun kuuluvien ääntä hitaammin lentävien lentokoneiden liikennöimisen rajoittamisesta 2. maaliskuuta 1992 annettu neuvoston direktiivi 92/14/ETY(2) koskevat lentokoneiden aiheuttamaa melua tuotteena. Melutasosta ei sen sijaan ole annettu säännöksiä. Ei ole olemassa esimerkiksi standardeja suurimmasta sallitusta melutasosta tai melusta öiseen aikaan. Lentoaseman suunnittelu, sijainnin määrittäminen mukaan luettuna, kuuluu jäsenvaltioiden yksinomaiseen toimivaltaan. Ainoastaan jäsenvaltiot voivat sallia tietyn hankkeen toteuttamisen, vaikka hankkeella olisi arvioitu olevan negatiivisia vaikutuksia. Barajasin lentoaseman uutta kiitorataa koskevan hankkeen vaikutuksista on tehty tarkasteltavana olevassa asiassa pakollinen arvio, sillä se kuuluu tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(3) liitteessä I olevassa 7 kohdassa mainittuihin hankkeisiin. On syytä mainita, että direktiiviä 85/337/ETY on 3. maaliskuuta 1997 muutettu direktiivillä 97/11/EY(4). Direktiivin 97/11/EY 3 artiklan 2 kohdassa kuitenkin säädetään, että jos lupahakemus jätetään toimivaltaiselle viranomaiselle ennen 14. maaliskuuta 1999, direktiivin 85/337/ETY säännöksiä, sellaisina kuin ne olivat ennen muuttamista, sovelletaan edelleen. Ilmanlaadun arvioinnista ja hallinnasta 27. syyskuuta 1996 annettu neuvoston direktiivi 96/62/EY(5) puolestaan on kehysdirektiivi, jossa ei säädetä erityisistä velvoitteista. Ilmassa olevien rikkidioksidin, typpidioksidin ja typen oksidien, hiukkasten ja lyijyn pitoisuuksien raja-arvoista 22. huhtikuuta 1999 annettu neuvoston direktiivi 1999/30/EY(6) tuli voimaan heinäkuussa 1999. Jäsenvaltioiden on annettava kansalliset säännökset tämän direktiivin täytäntöön panemiseksi viimeistään 19. heinäkuusta 2001. Ympäristöalaa koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY(7) 3 artiklassa mainitaan viranomaisten velvollisuus toimittaa kahden kuukauden kuluessa ympäristöä koskevat tiedot niitä pyytävälle henkilölle. Viranomaiset ovat vastanneet pyyntöihin vaikkakin myöhässä. Ilman epäpuhtauksia mittaavien jäsenvaltioiden mittausasemaverkostojen ja yksittäisten mittausasemien tietojenvaihtojärjestelmän käyttöönottamisesta 27. tammikuuta 1997 tehty neuvoston päätös 97/101/EY(8) koskee tietojenvaihdon järjestämistä jäsenvaltioiden välillä. Tämän päätöksen mahdollinen noudattamatta jättäminen ei näin ollen olisi olennaista lentoaseman laajentamisen kannalta. Komission mielestä Espanjan viranomaisten tehtävänä on taata, että asukkaita suojellaan oikein lentoaseman aiheuttamalta melulta. (1) EYVL L 18, 24.1.1980. (2) EYVL L 76, 23.3.1992. (3) EYVL L 175, 5.7.1985. (4) EYVL L 73, 14.3.1997. (5) EYVL L 296, 21.11.1996. (6) EYVL L 163, 29.6.1999. (7) EYVL L 158, 23.6.1990. (8) EYVL L 35, 5.2.1997.